Tadžikistani valitsus kavatseb vaadata üle oma sõjalise koostöö Venemaaga ja hakata Moskvalt oma territooriumil oleva sõjaväebaasi eest kõrget hinda nõudma.    Briti ringhäälingu BBC venekeelsele talitusele teatasid allikad Tadžiki valitsuses, et jutt käib 300 miljoni dollari (üle 3,2 miljardi krooni) suurusest summast.    Venemaa armee baasi staatust arutati kaitseminister Anatoli Serdjukovi ja tema Tadžiki kolleegi Šerali  Hairullajevi kohtumisel Dušanbes 11. septembril. Läbirääkimised toimusid suletud uste taga ja nende tulemusi pole siiani avalikustatud.    Moskva rajas oma sõjaväebaasi Tadžikistani 2005. aastal. See loodi 201. motolaskurdiviisi baasil, mis dislokatseerus sinna 1993. aastal vastastikuse sõpruse ja abistamise leppe alusel.    Vene üksused paiknevad riigi lääne- ja edelaosas: Dušanbes, Kulobis ja Kurgonteppas (varem ka Kurgan-Tjube).    www.DELFI.ee